inter nepōtēs Augustī erat Claudius. ubi puer et deinde iuvenis erat, Claudius saepe aeger erat. māter Claudiī, Antōnia nōmine, saepe īrāta erat: ‘hic fīlius saepius aeger est,’ sibi inquit; ‘neque corpore neque mente validus est. numquam fīlius meus ā cīvibus Rōmānīs laudābitur, numquam mīlitēs in proelium ā fīliō meō dūcentur, numquam hostēs superābuntur.’ etiam Augustus nōlēbat Claudium esse nōtissimum: ‘nōlī in forum īre,’ iubēbat. ‘nōlī ad lūdōs adesse. tū es aeger nec validus es. in forō ā cīvibus vidēberis; ā cēterīs cīvibus rīdēberis, nec laudāberis.’

post multōs annōs Caligula, quī eō tempore imperātor erat, saevē interfectus est. mīlitēs, quī imperātōrem custōdiēbant, perterritī erant: ‘quis nunc imperātor erit?’ rogāvērunt. subitō Claudium, quī post columnam stābat, cōnspexērunt: ‘ecce!’ inquiunt clāmantēs, ‘hīc est Claudius! Claudius est nepōs Augustī! Claudius nunc imperātor erit!’

prīmō Claudius miser erat: ‘nēmō mē laudābat,’ sibi inquit; ‘omnēs mē rīdēbant. quōmodo laudābor? quōmodo imperātor erō?’ deinde Claudius mīlitēs in Britanniam dūcere cōnstituit. ‘mīlitēs in Britanniam ā mē dūcentur!’ nūntiāvit Claudius. ‘multī Britannī superābuntur! tum omnēs mē laudābunt!’

eō tempore in Britanniā multae gentēs cum aliīs gentibus pugnābant. aliī rēgēs sociī Rōmānōrum esse volēbant; aliī rēgēs omnem Britanniam līberātam esse volēbant. ‘rēgibus, quī sociī Rōmānōrum esse volunt, auxilium dabō,’ Claudius cōnstituit; ‘deinde, ubi cēterī rēgēs ab hīs rēgibus nōbisque superātī erunt, in Britanniā plūs potestātis habēbimus.’

Claudius plūrimōs mīlitēs et ducem, Aulum Plautium nōmine, in Britanniam mīsit. Aulus Plautius erat dux clārissimus et fortissimus quī suōs optimē dūxit; hī mīlitēs fortiter contrā Britannōs pugnāvērunt. tandem Claudius advēnit. ‘ecce!’ clāmāvit, ‘nunc adsum! et nunc hī mīlitēs ā mē dūcentur!’ rēgēs autem ūndecim nōn diūtius pugnāre iam cōnstituerant: ‘nunc, ō Claudī,’ inquiunt, ‘sociī Rōmānōrum esse volumus. nōn diūtius contrā Rōmānōs pugnābimus.’

Claudius laetissimus erat: ‘nunc clārissimus sum,’ inquit, ‘quod nunc in Britanniā Rōmānī plūs potestātis habent. nunc hī rēgēs auxiliō nostrō regent; hī rēgēs gentēs suās regent sed nōbis sīcut servī erunt.’